戲作客從中州来
作者：呂陶
朝代：宋

paragraphs: 客從中州來，有旨謫嶺外。
道由長沙郡，行李極狼狽。
地主惡遷客，不許宿闤闠。
馳逐使之出，威勢如下礌。
我嗟伏蒲君，力小忠謇大。
一言犯雷霆，萬里竄江海。
方當困羈旅，復爾招咎悔。
誰爲守者謀，義理亦甚昧。
人道異邪正，天時分否泰。
外物慎取舍，中扄權利善。
小人衒迎合，君子恥附會。
如何鄙流放，輒欲登善最。
所持況輕貨，安可遷重賄。
惡名被諸身，巨衾不可蓋。
羞色睟於面，洪水安能靧。
嘗聞賢人生，希闊須異代。
聲華無今昔，趣尚一進退。
李唐距聖宋，乃有二徐晦。